Broj: 711-I-1159-P-200-20/21-04-12

Zagreb, 18. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Davora Dretara, zastupnika u Hrvatskom saboru,** pokrenutom Odlukom Povjerenstva broj: 711-I-662-P-200-20/21-02-12 od 26. ožujka 2021.g., na 131. sjednici, održanoj 18. lipnja 2021., donosi sljedeću:

**ODLUKU**

**I. Dužnosnik Davor Dretar, obnašanjem dužnosti zastupnika u Hrvatskom saboru i istodobnim obavljanjem funkcije direktora trgovačkih društava VALENTIN-ŠPED d.o.o. i Vruča čuča j.d.o.o., u razdoblju od 22. srpnja 2020. do dana donošenja ove odluke, počinio je povredu članka 14. stavka 1. ZSSI-a.**

**II. Za povredu iz točke I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 2 mjeseca te će se izvršiti u 2 jednaka mjesečna obroka, svaki u pojedinačnom iznosu od 1.000,00 kuna.**

**III. Upućuje se dužnosnik Davor Dretar, zastupnik u Hrvatskom saboru, da bez odgode razriješi situaciju povrede odredbe ZSSI-a opisanu u točki I. izreke ove odluke, jer u protivnom Povjerenstvo može odlučivati o pokretanju novog postupka zbog moguće povrede članka 14. stavka 1. ZSSI-a za razdoblje od dana donošenja ove odluke.**

**IV. Utvrđuje se da dužnosnik Davor Dretar, obnašanjem dužnosti zastupnika u Hrvatskom saboru nije počinio povredu članka 16. stavka 1. ZSSI-a, s obzirom da je u predmetnom postupku utvrđeno kako je dužnosnik u zakonskom roku prenio upravljačka prava na temelju udjela u kapitalu trgovačkih društava VALENTIN-ŠPED d.o.o. i Vruča čuča j.d.o.o., na drugu osobu.**

Obrazloženje

Povjerenstvo je na 120. sjednici, održanoj 26. ožujka 2020., pokrenulo postupak za odlučivanje o sukobu interesa protiv dužnosnika Davora Dretara, zastupnika u Hrvatskom saboru, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora u trgovačkim društvima VALENTIN-ŠPED d.o.o. i Vruča čuča j.d.o.o, kao i zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenih trgovačkih društava.

 Dužnosnik se na navedenu Odluku o pokretanju postupka očitovao u otvorenom roku dana 9. lipnja 2021. pod brojem 711-U-2198-P-200-20/21-03-5.

Dužnosnik u očitovanju navodi da je uvidom u vlastitu dokumentaciju utvrdio da je zakonsku obavezu izvršio u najkraćem mogućem roku između službenih izbornih rezultata i stupanja na dužnost zastupnika u Saboru RH, za što prilaže i odgovarajuću dokumentaciju.

Budući da se do sada nije aktivno bavio političkim djelovanjem, te nije dovoljno upoznat sa svim obvezama kao saborski zastupnik, a u međuvremenu je imao i dugotrajnih obiteljskih problema vezanih uz Covid-19, nesvjesno je propustio dostaviti Povjerenstvu dokumentaciju u zakonskom roku, te stoga moli za razumijevanje.

Napominje da su obje tvrtke trenutno u prekidu poslovanja, jedna od kraja 2019., a druga od rujna 2020., kao posljedica krize izazvane pandemijom virusa Covid-19.

Stoga moli da Povjerenstvo uvaži njegove argumente, jer nije obavljao niti jednu od zadaća koje bi nositelj upravljačkih prava u bilo kojoj od dvije navedene tvrtke morao svakodnevno obavljati, a pokretanje postupka uslijedilo je zbog njegova kašnjenja u dostavljanju dokumentacije.

Dužnosnik je 18. lipnja 2021. pristupio na sjednicu Povjerenstva te je u bitnome ponovio navode iz očitovanja.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a. Uvidom u Registar dužnosnika Povjerenstvo je utvrdilo da je Davor Dretar zastupnik u Hrvatskom saboru od 22. srpnja 2020. Slijedom navedenog, Davor Dretar je povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Povjerenstvo je uvidom u podatke sudskog registra Trgovačkog suda u Zagrebu utvrdilo da je pod matičnim brojem subjekta: 080067434, OIB: 08055013306 upisano trgovačko društvo VALENTIN-ŠPED d.o.o. Dužnosnik Davor Dretar upisan je kao jedini osnivač/član i direktor navedenog trgovačkog društva. Usporedbom OIB-a Davora Dretara upisanog u Sudski registar Trgovačkog suda u Zagrebu i OIB-a dužnosnika Davora Dretara navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Povjerenstvo je potom uvidom u podatke sudskog registra Trgovačkog suda u Zagrebu utvrdilo da je pod matičnim brojem subjekta: 081280759, OIB: 85487775997 upisano trgovačko društvo Vruča čuča j.d.o.o.. Dužnosnik Davor Dretar upisan je kao jedini osnivač/član i direktor navedenog trgovačkog društva. Usporedbom OIB-a Davora Dretara upisanog u Sudski registar Trgovačkog suda u Zagrebu i OIB-a dužnosnika Davora Dretara navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Uvidom u podatke nadležnog sudskog registra, proizlazi da dužnosnik istodobno za vrijeme obnašanja dužnosti zastupnika u Hrvatskom saboru u razdoblju od 22. srpnja 2020. do dana donošenja ove odluke, obavlja i funkciju direktora trgovačkog društava VALENTIN-ŠPED d.o.o. i Vruča čuča j.d.o.o., te da je jedini imatelj udjela u tim trgovačkim društvima.

Stoga je dužnosnik obnašanjem dužnosti zastupnika u Hrvatskom saboru u razdoblju od 22. srpnja 2020. do dana donošenja ove odluke i istodobnim obavljanjem funkcije direktora trgovačkih društava VALENTIN-ŠPED d.o.o. i Vruča čuča j.d.o.o., počinio povredu članka 14. stavka 1. ZSSI-a.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. navedenog Zakona ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Povodom prethodne provjere izvješća o imovinskom stanju dužnosnika podnesenog 4. kolovoza 2020. povodom stupanja na dužnost zastupnika u Hrvatskom saboru, Povjerenstvo je utvrdilo da je dužnosnik u navedenom izvješću u rubrici „Poslovni udjeli, dionice i vrijednosni papiri u poslovnim subjektima“ prijavio 100% poslovnih udjela u trgovačkim društvima VALENTIN-ŠPED d.o.o. i Vruča čuča j.d.o.o, te da je naveo kako za predmetna dva trgovačka društva nije izvršen prijenos upravljačkih prava.

Povjerenstvo je također, u odluci o pokretanju postupka, utvrdilo da dužnosnik Davor Dretar nije Povjerenstvu dostavio ugovore o prijenosu upravljačkih prava na temelju udjela u vlasništvu gore navedenih trgovačkih društava što, uzevši u obzir gore navedene podatke iz podnesenog izvješća o imovinskom stanju te podatke iz Sudskog registra trgovačkog suda, je upućivalo na moguću povredu članka 16. stavka 1. ZSSI-a.

Povjerenstvo je Odlukom o pokretanju postupka od 26. ožujka 2021. dužnosnika pozvalo da se u roku od 15 dana od dana primitka Odluke očituje na razloge pokretanja postupka, na što je dužnosnik ranije spomenutim očitovanjem od 9. lipnja 2021. dostavio ugovore o prijenosu upravljačkih prava za predmetna trgovačka društva.

Uvidom u dostavljene Ugovore o prijenosu upravljačkih prava od 20. srpnja 2020. utvrđeno je da je dužnosnik prenio upravljačka prava na Ivana Vianella iz Pregrade, Kolarija 7/1, OIB: 54395784456, kako za trgovačko društvo VALENTIN-ŠPED d.o.o., tako i za društvo Vruča čuča j.d.o.o.

Dužnosnik je, stoga, Povjerenstvu dostavio dokumente iz kojih proizlazi da je prenio upravljačka prava koja proizlaze iz vlasništva nad poslovnim udjelima na povjerenika te je u svojem očitovanju potvrdio navedene okolnosti.

Dužnosnik se ne može pozivati na okolnost da mu neka obveza propisana ZSSI-om nije bila poznata, već je bio dužan upoznati se sa odredbama ZSSI-a koja propisuju zabrane, ograničenja i obveze u obnašanju javne dužnosti koje se na njega primjenjuju od stupanja na dužnost, a prihvaćanjem dužnosti na koju je izabran dužnosnik ujedno prihvaća i obveze propisane ZSSI-em. Ukoliko je dužnosnik u dvojbi vezano za primjenu neke odredbe ZSSI-a, dužan je obratiti se Povjerenstvu sa zahtjevom za mišljenjem.

Dužnosnik za vrijeme obnašanja dužnosti, a na temelju članka 20. stavka 3. ZSSI-a i u razdoblju od 12 mjeseci od prestanka njezina obnašanja, beziznimno ne smije obavljati funkciju direktora trgovačkog društva te poslove upravljanja mora prenijeti na povjerenika. Stupanjem na dužnost dužnosnik je trebao razriješiti nastalu situaciju te prestati obavljati poslove direktora.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona.

Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao najniže sankcije, Povjerenstvo je cijenilo činjenicu da da su oba trgovačka društva trenutno u prekidu poslovanja, jedno od kraja 2019., a drugo od rujna 2020., kao posljedica krize izazvane pandemijom virusa Covid-19, kao i činjenicu da se radi o dužnosniku kojemu je ovo prvi mandat zastupnika u Hrvatskom saboru te da se do 2020. nije aktivno bavio političkim djelovanjem.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 2 mjeseca te će se izvršiti u 8 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Povjerenstvo upućuje dužnosnika da bez odgode razriješi situaciju povrede odredbe ZSSI-a opisanu u točki I. izreke ove odluke, jer u protivnom Povjerenstvo može odlučivati o pokretanju novog postupka zbog moguće povrede članka 14. stavka 1. ZSSI-a za razdoblje od dana donošenja ove odluke.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Davor Dretar, elektronička dostava
2. Objava na internetskoj stranici Povjerenstva
3. Pismohrana